La infancia demana més participació i una ciutat més sostenible
29 de novembre 2019

![](/media/puwnl251/10c_pleno-ordinario-noviembre-44.jpg)  
  

El Ple Ordinari de l’Ajuntament de Sagunt ha aprovat per unanimitat una declaració institucional perquè s’escolte la veu de la infància en els aspectes que afecten el municipi i per a sensibilitzar, difondre, protegir i aplicar els drets reconeguts en la Convenció dels Drets del Xiquet. Esta declaració ha sigut proposada pel Consell Municipal d’Infància (CMI), fruit del treball en reunions de les comissions d’Infància i d’Adolescència del CMI. Un grup de xiquets i xiquetes llegiren les seues propostes davant els membres de la Corporació Municipal.

  

El text aprovat recull una sèrie de demandes pel que fa al compliment del Pla d’Infància actual i el compromís d’elaborar un segon pla. En concret, en l’acord plenari sol·liciten l’obertura d’alguns patis dels centres escolars (tres al Port de Sagunt, dos a Sagunt i un a Baladre) amb accés lliure, de vesprades i els caps de setmana, per a tindre «**espais que ens donen l’oportunitat de jugar segurs i en el nostre entorn més pròxim, amb la confiança d’estar protegits mentre fem el que més ens agrada: jugar i estar amb amics i amigues**». En l’argumentació recorden que esta proposta ja està en el Pla d’Infància i encara no s’ha complit.

  

![](/media/obdh3nm3/10c_pleno-ordinario-noviembre-36.jpg)  

  

Una altra petició sobre el pla actual fa referència als carrils bici. Volen que els condicionen per poder utilitzar-los i que els facen per poder anar a col·legis, instituts i zones d’oci: «**Vos demanem que ho doteu de recursos econòmics per a la seua millora i que ens pregunteu com ho volem perquè nosaltres els anem a utilitzar. És important treballar per una ciutat neta i segura que ens permeta viure amb qualitat i benest**ar». 

  

Quant a l’elaboració del segon pla, el text demana als regidors un compromís sobre distintes propostes on destaquen les de desenvolupament sostenible: museu infantil, parcs inclusius, més oci, música per a la seua edat, més vegetació en els parcs, ajudes per a cotxes eléctrics, panels solars i filtres per a l’aire.

  

El punt aprovat acaba amb la petició d’apostar pel programa d’Unicef ‘Ciutat Amiga de la Infància’, que té com a objectiu millorar el benestar de la infancia; i la d’unir-se a la Declaració de la Cimera de Ciutats Amigues de la Infància feta a la ciutat alemanya de  Colònia, de continuar amb el compromís d’aplicar la Convenció dels Drets del Xiquet.​

  

![](/media/gdbbtk0s/10c_pleno-ordinario-noviembre-41.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/la-infancia-demana-mes-participacio-i-una-ciutat-mes-sostenible/ "Facebook")
*   [](http://twitter.com/share?url=https://aytosagunto.es/va/actualitat/la-infancia-demana-mes-participacio-i-una-ciutat-mes-sostenible/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-infancia-demana-mes-participacio-i-una-ciutat-mes-sostenible/ "Linked In")
*   [](mailto:?body=https://aytosagunto.es/va/actualitat/la-infancia-demana-mes-participacio-i-una-ciutat-mes-sostenible/)